《拟汉相和歌辞 其一 鸡鸣高树巅》
清代·姚燮

鸡鸣高树巅，马鸣深涧底。赫赫诸王帝孙子，玉琐藻翘弃蒿里。

黑发黄耳，烟纨姼姼。文履玼玼，去若流水。朝骑驷马，驷马一何骄。

暮归重楼，珠明羽翠金釭烧。佳人娇娆，姊妹拥貂。

清防醉倚圆月摇，蜚其纤袿垂两髾。与子为千春万夕之乐，奉子以上元容成之药，知其谁为金张卫霍。

梦闻锒铛醒不见，银河昭华夜飞鹊。冻雪杀野田，安得拾藜藿？

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。